El Consell Agrari presenta els nous uniformes de la Guàrdia Rural de Sagunt
02 de juny 2022

![](/media/bwyeyl5x/c_consellmini.jpg?width=850&height=566.9886363636364)

Este matí la presidenta del Consell Agrari, Ana María Quesada, així com personal del Consell, han presentat els nous uniformes de la Guàrdia Rural del Consell Local Agrari.

Així, Ana María Quesada ha indicat que «**Tal com vam presentar en el nostre pla d'objectius de 2022, volíem canviar aquella imatge blava que tenia l'uniforme del Consell Agrari que trobàvem massa gastada i també buscant que s'utilitzara un color més concorde al seu entorn de treball, com és el món rural**».

Així mateix, la regidora ha explicat que els nous uniformes suposen a simple vista un canvi radical perquè passaran de portar un vestuari en color blau, que es podia confondre amb la resta d'agents policials públics, a un color verd oliva que ve a representar amb major claredat l'esperit i la vocació en l'àmbit rural. «**La uniformitat de la Guàrdia Rural resulta imprescindible per a la seua correcta identificació en l'exercici de les funcions que realitzen, dotant-los d'homogeneïtat, professionalitat e distinció de la resta dels agents de l'autoritat que actuen en el nostre municipi**».

Tal com disposa el Conveni de l'Ajuntament de Sagunt de Relacions Laborals, d'aplicació a este organisme autònom, estos uniformes constitueixen roba de treball, necessària per a la prestació del Servei de Vigilància Rural, i serà l'Administració qui vetlarà per l'adequada uniformitat i facilitarà el seu reemplaçament en cas de desgast. A tal fi, es preveu la substitució de la roba d'estiu i d'hivern amb caràcter bianual.

En l'actualitat, la plantilla que compon el Servei de Guàrdia Rural compta amb 21 persones (19 Homes i 2 dones), en una jerarquia d'1 Oficial Coordinador, 3 Sobreguardes i 17 Guàrdies Rurals.

El cost de les peces d'hivern ascendix a 13.580,24 euros i les peces d'estiu a 6.939,09 euros, IVA exclòs. Així, els i les Guàrdies Rurals disposaran de conjunts d'hivern i estiu compostos per, entre altres, per pols llargs i curts, pantalons d'estiu i hivern, impermeables, jaquetes, samarretes, calçat (sabates i botes), cinturons, gorres, etc... Tot això serigrafiat, amb escuts oficials i plaques identificatives personals.

Així mateix, s'ha presentat el nou vehicle que ha adquirit el Consell Agrari. Es tracta d'un Citroen C3 destinat als Serveis Tècnics (Vies i Obres), adjudicat el mes de juliol de l'any passat i per a 4 anys amb un cost de 23.712 euros IVA exclòs. El Consell Agrari aposta per una renovació quant a la imatge corporativa que es vol transmetre a la ciutadania, molt més d'acord amb els temps actuals i els seus serveis.

En este sentit, Quesada ha informat que «**presentem este vehicle que ja ve serigrafiat amb tots els distintius que finalment portaran tots**». Igualment, ha explicat que per problemes en el retard del lliurament, per motius de derivats del subministrament de semiconductors, estan a l'espera que en els pròxims mesos es puga disposar de nous vehicles amb tots els elements necessaris i la respectiva serigrafia en la línia del vehicle.

![](/media/foofeub1/c_consell.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/el-consell-agrari-presenta-els-nous-uniformes-de-la-guardia-rural-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-consell-agrari-presenta-els-nous-uniformes-de-la-guardia-rural-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-consell-agrari-presenta-els-nous-uniformes-de-la-guardia-rural-de-sagunt/ "Linked In")
*   [](mailto:?body=https://aytosagunto.es/va/actualitat/el-consell-agrari-presenta-els-nous-uniformes-de-la-guardia-rural-de-sagunt/)